李廌
德麟约游西山某自酇来会行李阻修成此诗
初无声利想，独有山水癖。
慨然岁月逝，名山喜投迹。
书来拜嘉招，吹火自蜡屐。
戒期西山邑，奔命通书尺。
君诗如齐楚，凛凛两大国。
吾诗比邾滕，惴惴甘服役。
千里奉诗盟，敢爱股肱力。
方舟绝清汉，舍棹上层壁。
梅垭排青云，四览众山脊。
僮肩困负笈，马喙不停息。
趼足上崔嵬，欲进辙已植。
喘喉如鼓橐，开阖振胸臆。
仰愧升木猱，俯羡归飞翼。
天曛未敢止，行行望仙舄。